KOMISIJOS KOMUNIKATAS EUROPOS PARLAMENTUI

pagal Sutarties dėl Europos Sąjungos veikimo 294 straipsnio 6 dalį

dėl

Tarybos pozicijos dėl Europos Parlamento ir Tarybos reglamento dėl teroristinio turinio sklaidos internete prevencijos priėmimo

1.Pagrindiniai faktai

Pasiūlymo (dokumentas COM(2018) 640 final – 2018/0331 COD) perdavimo Europos Parlamentui ir Tarybai data 2018 m. rugsėjo 12 d. Tarybos susitarimo dėl derybų įgaliojimų data 2018 m. gruodžio 6 d. Per pirmąjį svarstymą priimtos Europos Parlamento pozicijos data 2019 m. balandžio 17 d. Pirmojo trišalio dialogo data 2019 m. spalio 17 d. Antrojo trišalio dialogo data 2019 m. lapkričio 20 d. Trečiojo trišalio dialogo data 2019 m. gruodžio 12 d. Ketvirtojo trišalio dialogo data 2020 m. rugsėjo 24 d. Penktojo trišalio dialogo data 2020 m. spalio 29 d. Šeštojo (paskutinio) trišalio dialogo data 2020 m. gruodžio 10 d. Nuolatinių atstovų komitete pasiekto politinio susitarimo data 2020 m. gruodžio 16 d. Europos Parlamento LIBE komiteto balsavimo dėl kompromisinio susitarimo patvirtinimo data 2021 m. sausio 11 d. Per pirmąjį svarstymą priimtos Tarybos pozicijos data 2021 m. kovo 16 d.

2.Komisijos pasiūlymo tikslas

ES teritorijoje įvykdyti teroristiniai išpuoliai parodė, kaip teroristai piktnaudžiauja internetu, kad pritrauktų ir užverbuotų pasekėjų, pasiruoštų ir sudarytų sąlygas teroristinei veiklai, šlovintų žiaurumą, paragintų sekti jų pavyzdžiu ir įbaugintų plačiąją visuomenę.

Teroristinis turinys, kuriuo šiais tikslais dalijamasi internete, platinamas per prieglobos paslaugų teikėjus, kurie leidžia kelti trečiųjų šalių turinį. Teroristai ir jų rėmėjai piktnaudžiauja ne tik didžiaisiais socialiniais tinklais, bet – vis dažniau – ir mažesnėmis platformomis, siūlančiomis įvairias Europos Sąjungoje prieinamas prieglobos paslaugas. Toks piktnaudžiavimas tam tikromis internetinėmis paslaugomis aiškiai parodo, kokia svarbi prieglobos paslaugų teikėjų socialinė atsakomybė už vartotojų apsaugą nuo teroristinio turinio ir kokią didžiulę riziką toks turinys kelia plačiosios visuomenės saugumui.

Komisija savo pasiūlymu siekė nustatyti suderintą teisinį pagrindą, kad būtų užkirstas kelias netinkamam prieglobos paslaugų naudojimui teroristinio turinio sklaidos internete tikslais ir kad būtų užtikrintas sklandus bendrosios skaitmeninės rinkos veikimas, drauge užtikrinant visuomenės saugumą ir apsaugant pagrindines teises.

Siūlomu reglamentu siekiama geriau išaiškinti prieglobos paslaugų teikėjų atsakomybę imtis visų tinkamų, pagrįstų ir proporcingų veiksmų, būtinų siekiant užtikrinti jų paslaugų saugumą ir sparčiai ir veiksmingai nustatyti teroristinį turinį internete ir jį pašalinti. Tokie veiksmai yra, be kita ko, turinio pašalinimas per valandą nuo nurodymo pašalinti gavimo ir konkrečios priemonės, kurių prieglobos paslaugų teikėjai turi imtis savo iniciatyva siekdami apsaugoti savo paslaugas.

Be to, siūlomame reglamente nustatyta įvairių būtinų apsaugos priemonių, kuriomis siekiama užtikrinti, kad būtų visapusiškai laikomasi pagrindinių teisių, kaip antai teisės į žodžio laisvę ir informaciją demokratinėje visuomenėje. Šios apsaugos priemonės yra, be kita ko, skaidrumo reikalavimai ir skundų nagrinėjimo mechanizmai, kuriais siekiama užtikrinti, kad turinio teikėjai galėtų užginčyti jų pateikto turinio pašalinimą arba prieigos prie jo panaikinimą, taip pat užtikrinti galimybę apskųsti teismine tvarka pagal ES sutarties 19 straipsnį ir ES pagrindinių teisių chartijos 47 straipsnį.

Šiuos tikslus įgyvendinti padės siūlomame reglamente valstybėms narėms nustatytos pareigos, suteikiant įgaliojimus kompetentingoms institucijoms, padidinant nuspėjamumą ir skaidrumą, užtikrinant tinkamas apsaugos priemones ir užtikrinant, kad už reikalavimų nesilaikymą prieglobos paslaugų teikėjams būtų galima taikyti veiksmingas, proporcingas ir atgrasomąsias sankcijas.

3.Pastabos dėl Tarybos pozicijos

Tarybos pozicija atspindi politinį susitarimą, kurį Europos Parlamentas, Taryba ir Komisija pasiekė 2020 m. gruodžio 10 d. Svarbiausi Komisijos pasiūlymo ir politinio susitarimo teksto skirtumai pateikti toliau.

–Taikymo sritis. Paaiškinama, kad medžiaga, skleidžiama švietimo, žurnalistikos, meno ar mokslinių tyrimų tikslais arba siekiant užkirsti kelią terorizmui ar su juo kovoti, neturi būti laikoma teroristiniu turiniu ir kad siekiant nustatyti tikrąjį sklaidos tikslą turi būti atliekamas vertinimas.

–Paaiškinama, kad reglamentu nedaromas poveikis Elektroninės komercijos direktyvai ir Audiovizualinės žiniasklaidos paslaugų direktyvai, taip pat tai, kad audiovizualinės žiniasklaidos paslaugų atveju esant kolizijai viršenybę turi pastaroji direktyva. Konstatuojamojoje dalyje paaiškinama, kad tokiu būdu nedaromas poveikis pareigoms, pagal reglamentą nustatytoms dalijimosi vaizdo medžiaga platformų paslaugų teikėjams.

–Patikslinama, kad reglamentas taikomas tik tiems prieglobos paslaugų teikėjams, kurie skleidžia informaciją visuomenei, t. y. potencialiai neribotam asmenų skaičiui.

–Terminų apibrėžtys. Į termino „teroristinis turinys“ apibrėžtį neįtraukta medžiaga, kuria „skatinama“ teroristinių grupuočių veikla, ir apibrėžtis labiau suderinta su atitinkamomis Direktyvoje dėl kovos su terorizmu nurodytomis nusikalstamomis veikomis.